“In ons geval het dit so uitgewerk, want ons albei was op die regte plek in ons lewens. Ons albei het geweet hoekom ons ingeskryf het vir die reeks. As jy inskryf vir TV-blootstelling of net om mense te ontmoet of net vir die game daarvan, kan dit vir jou óf baie lekker óf baie sleg wees. Die rede hoekom dit vir my en Adriaan so uitgewerk het, is omdat ons van die begin af geweet het [wat ons wou hê],” het Helene vertel.
Boer Willie het by die reünie opgedaag saam met Johanné – ŉ meisie wat nié vir hom ŉ brief geskryf het nie.
“Ons kom goed oor die weg,” het Johanné aan Minki vertel. “Ons pad goed bymekaar en my ouers love hom. Hy is baie ordentlik.”
Boer Johan het alleen by die reünie opgedaag. Hy het gesê die reeks het hom laat besef “God is betrokke” wanneer twee mense bymekaar gebring word. Hy het vertel hy het vrede oor sy egskeiding gekry en dat hy deur die proses besef het dit wat hy is en dit wat hy wil hê, “nié verander het nie”.
“Omdat God werklik betrokke was by hierdie saak in my lewe, moes sekere goed gebeur. Ek het niks verstaan soos dit uitgespeel het nie. As ek vandag terugkyk, pas die legkaart inmekaar,” het hy gesê.
Johan sê die reeks het sy “denkpatroon geskuif” en dat hy tydens die reeks heel geword het ná die egskeiding. Hy het gesê “daar is iemand op die horison” maar dat dit “self sal uitspeel”.
Volgens hulle het die boere se Mosambiekse vakansie hulle vriendskap, en ook sy vriendskap met die ander boere, “baie hegter gemaak”. Ruan het ook gesê Bianca het “nog kwaliteite bygesit” by die vrou wat hy eendag sou wou hê – kwaliteite waaraan hy glo nie gedink het nie. “Sy het dit vir die volgende meisie bietjie moeiliker gemaak,” het hy gesê.
Hoewel boer Braam nie saam met ŉ meisie by die reünie opgedaag het nie, het hy gesê hy is nou baie meer gemaklik om ŉ meisie te nader.
Braam het gesê wat hy uit dié reeks geleer het, is dat twee partye eerlik moet wees oor hulle gevoelens. “Partykeer dink mens jy beskerm die persoon, maar mens moet maar net eerlik wees. Ons is almal groot en kan die punch vat. Doen dit net en kry dit verby,” het hy vertel. Sy raad aan die boere in die nuwe reeks: “Doen dit net en skryf net in!” Hy het ook gesê dié program het sy selfvertroue ŉ hupstoot gegee – iets wat waarskynlik sal verseker dat hy ŉ meisie sal nader sonder die hulp van ŉ werklikheidsreeks.